S-183/2012

Mál þetta, sem dómtekið var 2. apríl 2012, er höfðað með ákæru útgefinni af lögreglustjóranum á höfuðborgarsvæðinu 28. febrúar 2012 á hendur M-x-x J-x-x Z-x-x, kt. […], […], „fyrir eftirtalin þjófnaðarbrot framin á árinu 2011:

1. Á tímabilinu 2. júní til 8. júní, brotist inn í kjallaraíbúð að Granaskjóli 17, Reykjavík, með því að fara inn um baðherbergisglugga sem snýr í norður og stolið þaðan 42“ LCD sjónvarpi, af tegundinni Philips, ásamt fjarstýringu, heimabíóakerfi ásamt fjarstýringu, fjarstýringu af afruglara, DVD möppu með 96 DVD mynddiskum, myndavél af gerðinni Fujifilm ásamt flassi af gerðinni Sunpak Flash og smámynt, allt samtals að áætluðu verðmæti kr. 573.979.

2. Þriðjudaginn 5. júlí, brotist inn í íbúðarhúsnæði að Lyngheiði 18, Kópavogi, með því að fara inn um svaladyr á garðskála hússins og stolið þaðan skartgripum, Macintosh tölvu- og hugbúnaði, lyklaborði og straumsnúru ásamt fimm ljósmynda- og kvikmyndavélum af gerðinni Canon, allt samtals að áætluðu verðmæti kr. 1.898.960.

3. Tilraun til þjófnaðar með því að hafa, þriðjudaginn 5. júlí, brotist inn í íbúðarhúsnæði að Hlíðarhjalla 35, Kópavogi, með því að fara inn um bílskúr að framanverðu og þaðan inn í húsið og er inn var komið tekið saman 32“ og 14“ flatskjái, tvo flakkara, þrjár fartölvur, tvær myndavélar, tölvuleiki, ipod, gönguskó, tvær tunnutöskur, ferðatösku, bakpoka, heimasíma, vínflösku, smámynt, kveikjara og fleira smádót, allt samtals að áætluðu verðmæti kr. 867.500, en ákærði var meðal annars búinn að setja hluta munanna í bakpoka er húsráðandi kom að ákærða á vettvangi og stöðvaði för hans uns lögregla kom á vettvang.“

Í ákæru er þetta talið varða við 244. gr. almennra hegningarlaga nr. 19/1940, þó sbr. 20. gr. sömu laga að því er varðar brot samkvæmt 3. tl. ákærunnar, og er þess krafist að ákærði verði dæmdur til refsingar og greiðslu sakarkostnaðar.

Við þingfestingu málsins 2. apríl 2012 féll ákærandi frá því að ákærði hafi í 1. tl. ákæru stolið öðrum munum en myndavél af gerðinni Fujifilm ásamt flassi af gerðinni Sunpak Flash og smámynt.

Ákærði krefst vægustu refsingar er lög leyfa. Þá gerir verjandi kröfu um hæfilega þóknun sér til handa.

Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu er sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sín. Sannað er með játningu ákærða og öðrum gögnum málsins að hann er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru.

Ákærði er fæddur í mars 1990. Í sakavottorði ákærða kemur fram að á árinu 2005 fékk hann ákærufrestun, skilorðsbundið í tvö ár, fyrir þjófnað. Þá var ákvörðun refsingar frestað í dómi 19. júlí 2007, skilorðsbundið í tvö ár, fyrir þjófnað. Samkvæmt dómi 2. nóvember 2007 var ákvörðun refsingar ákærða frestað, skilorðsbundið í tvö ár, fyrir þjófnað og tilraun til þjófnaðar. Skilorðsdómurinn frá 19. júlí 2007 var dæmdur upp. Hinn 26. nóvember 2009 var ákærði dæmdur í tveggja mánaða fangelsi, skilorðsbundið í tvö ár, fyrir nytjastuld og þjófnað. Þá var ákærða í dómi 5. maí 2010 ekki gerð sérstök refsing fyrir þjófnað og nytjastuld. Með brotum sínum nú hefur ákærði rofið skilorðsdóminn frá 26. nóvember 2009 og er hann dæmdur upp og ákærða gerð refsing í einu lagi, sbr. 60. og 77. gr. almennra hegningarlaga nr. 19/1940. Til refsiþyngingar horfir að um er að ræða innbrot í íbúðarhús og um mikil verðmæti að ræða. Á móti kemur játning ákærða og það að öll verðmæti komust til skila, nema myndavél af gerðinni Fujifilm. Með vísan til alls framangreinds þykir refsing ákærða hæfilega ákveðin fangelsi í sex mánuði. Vegna sakaferils ákærða er ekki unnt að skilorðsbinda refsingu hans.

Með vísan til 218. gr. laga nr. 88/2008 ber ákærða að greiða sakarkostnað. Um er að ræða þóknun verjanda hans sem þykir hæfilega ákveðin 62.750 krónur, að virðisaukaskatti meðtöldum.

Dóm þennan kveður upp S-kvk-nf B-kvk-nf héraðsdómari.

D ó m s o r ð:

Ákærði, M-x-x J-x-x Z-x-x, sæti fangelsi í sex mánuði.

Ákærði greiði í sakarkostnað 62.750 króna þóknun skipaðs verjanda síns, A-kvk-ef B-kvk-ef J-kvk-ef héraðsdómslögmanns.

S-kvk-nf B-kvk-nf